钦定古今图书集成/明伦汇编/氏族典/第239卷 > 张守珪
## 钦定古今图书集成/明伦汇编/氏族典/第239卷 > 张守珪

按《唐书张守珪传》：“守珪，陕州河北人。姿干瓌壮，慷慨
尚节义，善骑射。以平乐府别驾从郭虔瓘守北庭。开
元初，突厥攻北庭，守珪奏事京师，因上书言利害，迁
幽州良杜府果毅。时卢齐卿为刺史，器之，稍迁建康
军使。王君㚟死，河西震惧，诏以守珪为瓜州刺史，督
馀众，完故城。版筑方立，突厥奄至，守珪置酒城上，会”
诸将作乐，突厥疑有备，不敢攻，引去。守珪纵兵击败
之。有诏以瓜州为都督府，即诏守珪为都督。州地沙
塉不可蓺，常潴雪水溉田。是时渠堨毁，材木无所出，
守珪密祷于神：一昔水暴至，大木数千章塞流下，因
取之。修复堰防，州人神之，刻石《纪事》。迁鄯州刺史、陇
右节度使，徙幽州长史、河北节度副大使，俄加采访
处置等使。契丹、奚连年梗边，前长史不能制。守珪至，
每战辄胜。契丹酋屈剌及突于恐惧，乃遣使诈降。守
珪得其情，遣右卫骑曹王悔诣部计事，夜斩屈剌及
突于，传首东都。二十三年，入见天子，会籍田毕，即酺
燕为守珪饮，至，帝赋诗宠之，加拜辅国大将军。久之，
复讨契丹馀党于捺禄山，卤获不訾，会平卢军使乌
知义斗不胜，守珪匿其败，事泄，贬括州刺史，疽发背
死。子献诚。